CELEX: 32014D0069
Language: el
Date: 2014-02-06 00:00:00
Title: 2014/69/ΕΕ: Απόφαση της Επιτροπής, της 6ης Φεβρουαρίου 2014 , με την οποία επιτρέπεται στη Σουηδία και το Ηνωμένο Βασίλειο να παρεκκλίνουν από ορισμένους κοινούς κανόνες ασφάλειας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 559]  Κείμενο που παρουσιάζει ενδιαφέρον για τον ΕΟΧ

8.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/60
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Φεβρουαρίου 2014
   με την οποία επιτρέπεται στη Σουηδία και το Ηνωμένο Βασίλειο να παρεκκλίνουν από ορισμένους κοινούς κανόνες ασφάλειας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2014) 559]
   (Κείμενο που παρουσιάζει ενδιαφέρον για τον ΕΟΧ)
   (2014/69/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 14 παράγραφος 6,
   Εκτιμώντας τα ακόλουθα:
   
               (1)
            
            
               Ορισμένα κράτη μέλη ζήτησαν παρεκκλίσεις από τους κοινούς κανόνες ασφάλειας της αεροπορίας που περιέχουν οι εκτελεστικοί κανόνες του κανονισμού (ΕΚ) αριθ. 216/2008. Σύμφωνα με το άρθρο 14 παράγραφος 6 του εν λόγω κανονισμού, οι υπηρεσίες της Επιτροπής αξιολόγησαν την αναγκαιότητα των ζητούμενων παρεκκλίσεων και το επίπεδο προστασίας που παρέχουν, με βάση τις συστάσεις του EASA. Η Επιτροπή κατέληξε στο συμπέρασμα ότι η μεταβολή θα παρέχει επίπεδο προστασίας ισοδύναμο εκείνου που επιτυγχάνεται με την εφαρμογή των κοινών κανόνων ασφάλειας της αεροπορίας, με την προϋπόθεση ότι τηρούνται ορισμένοι όροι. Η αξιολόγηση κάθε παρέκκλισης και οι σχετικοί με την εφαρμογή της όροι περιγράφονται σε ανεξάρτητα παραρτήματα της παρούσας απόφασης με την οποία επιτρέπονται οι συγκεκριμένες παρεκκλίσεις.
            
         
               (2)
            
            
               Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, παρέκκλιση που χορηγείται σε ένα κράτος μέλος κοινοποιείται σε όλα τα κράτη μέλη, τα οποία έχουν το δικαίωμα να εφαρμόσουν και αυτά τη συγκεκριμένη παρέκκλιση. Συνεπώς, η παρούσα απόφαση απευθύνεται σε όλα τα κράτη μέλη. Η περιγραφή κάθε παρέκκλισης, όπως και των συνημμένων όρων της, πρέπει να επιτρέπει σε άλλα κράτη μέλη να εφαρμόσουν το μέτρο όταν βρίσκονται στην ίδια κατάσταση, χωρίς να απαιτείται περαιτέρω έγκριση από την Επιτροπή. Ωστόσο, τα κράτη μέλη οφείλουν να κοινοποιούν την εφαρμογή παρεκκλίσεων, διότι οι παρεκκλίσεις ενδέχεται να έχουν επιπτώσεις εκτός της επικράτειάς τους.
            
         
               (3)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στις κυβερνήσεις της Σουηδίας και του Ηνωμένου Βασιλείου να χορηγήσουν εγκρίσεις παρέκκλισης από ορισμένους κοινούς κανόνες ασφάλειας της αεροπορίας βάσει του κανονισμού (ΕΚ) αριθ. 216/2008, όπως προσδιορίζονται στα παραρτήματα της παρούσας απόφασης.
   Άρθρο 2
   Όλα τα κράτη μέλη έχουν το δικαίωμα να εφαρμόσουν τα μέτρα που αναφέρονται στο άρθρο 1, όπως προσδιορίζονται στα παραρτήματα της παρούσας απόφασης. Τα κράτη μέλη κοινοποιούν τα μέτρα στην Επιτροπή, τον Οργανισμό και τις εθνικές υπηρεσίες πολιτικής αεροπορίας.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Φεβρουαρίου 2014.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 79 της 19.3.2008, σ. 1.
   
      ΠΑΡΑΡΤΗΜΑ I
      
         Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 της Επιτροπής
          (1)
         όσον αφορά τα δικαιώματα των εκπαιδευτών συνθετικής πτήσης (SFI)
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Η διάταξη FCL.905.SFI.α) του μέρους-FCL ορίζει ότι τα δικαιώματα του εκπαιδευτή συνθετικής πτήσης είναι να παρέχει συνθετική πτητική εκπαίδευση για τη σχετική κατηγορία αεροσκαφών για: «α) την έκδοση, επανεπικύρωση και ανανέωση ικανότητας πτήσης με όργανα (IR), εφόσον είναι ή ήταν κάτοχος ικανότητας IR στη σχετική κατηγορία αεροσκαφών και έχει ολοκληρώσει κύκλο μαθημάτων εκπαιδευτών ικανότητας οργάνων (IRI)» και μαθημάτων IRI.
      Με επιστολή που παρέλαβε η Επιτροπή στις 27 Νοεμβρίου 2012, η κυβέρνηση του Ηνωμένου Βασιλείου (ΗΒ) κοινοποίησε στην Επιτροπή και τον EASA την πρόθεσή της να παρεκκλίνει από την FCL.905.SFI.α) του κανονισμού (ΕΕ) αριθ. 1178/2011 της Επιτροπής (κανονισμός για το ιπτάμενο προσωπικό), με βάση το άρθρο 14 παράγραφος 6 του κανονισμού (ΕΚ) αριθ. 216/2008 (βασικός κανονισμός).
      Το ΗΒ πρότεινε να γίνει διαχωρισμός της απαίτησης για την εκπαίδευση IRI και του δικαιώματος εκπαίδευσης για αρχική ικανότητα IR από τις υπόλοιπες απαιτήσεις SFI, και να επιτραπεί στους SFI, οι οποίοι δεν έχουν ολοκληρώσει εκπαίδευση IRI, να εκπαιδεύουν για την επανεπικύρωση και την ανανέωση ειδικού τύπου IR.
      2.   ΑΞΙΟΛΟΓΗΣΗ ΤΟΥ ΑΙΤΗΜΑΤΟΣ
      2.1.   Ανάγκη
      
      Σήμερα δεν υπάρχουν αρκετοί εκπαιδευτές πτήσης με τα απαραίτητα προσόντα για να εκπαιδεύουν και δεν εγκρίνονται επαρκείς κύκλοι εκπαίδευσης IRI που θα επέτρεπαν στους SFI να αποκτήσουν στο μέλλον τα απαραίτητα προσόντα. Η αρμόδια αρχή του ΗΒ τόνισε ότι η απαίτηση παρακολούθησης εκπαίδευσης IRI δημιουργεί άσκοπο φόρτο λόγω του ελλιπούς αριθμού εκπαιδευτών πτήσης. Η έλλειψη αυτή μπορεί να αντιμετωπισθεί εάν επιτραπεί στους SFI που δεν έχουν ολοκληρώσει την εκπαίδευση IRI να εκπαιδεύουν για την επανεπικύρωση και την ανανέωση ειδικού τύπου IR. Ο Οργανισμός έκρινε ότι το ΗΒ προσεκόμισε αρκετές αποδείξεις ότι χρειάζεται παρέκκλιση από τις απαιτήσεις της FCL.905.SFI.
      2.2.   Ισοδυναμία του επιπέδου προστασίας
      
      Σύμφωνα με τη διατύπωση του μέρους-FCL, η ολοκλήρωση των μαθημάτων IRI είναι μια γενική απαίτηση η οποία εφαρμόζεται για όλα τα δικαιώματα εκπαίδευσης των SFI όσον αφορά την ικανότητα IR. Επομένως εφαρμόζεται και για τα δικαιώματα εκπαίδευσης για την επανεπικύρωση και την ανανέωση ειδικού τύπου IR, όπως και για τα πρόσθετα δικαιώματα εκπαίδευσης για την αρχική χορήγηση IR.
      Το ΗΒ τόνισε ότι με τη σκοπούμενη παρέκκλιση διατηρείται ισοδύναμο επίπεδο προστασίας, διότι η εν λόγω παρέκκλιση αποκαθιστά το πρότυπο JAR-FCL.
      Επιπλέον, το ΗΒ πρότεινε να απαιτείται εκπαίδευση IRI μόνον για το δικαίωμα εκπαίδευσης για αρχική IR και τον περιορισμό των δικαιωμάτων των SFI που δεν έχουν παρακολουθήσει την εκπαίδευση αυτή με σκοπό την εκπαίδευση για την επανεπικύρωση ή την ανανέωση ικανότητας τύπου, συμπεριλαμβανομένου του ειδικού τύπου IR. Για να μπορούν οι SFI να παραδίδουν τα μαθήματα αυτά χωρίς να έχουν ολοκληρώσει τον κύκλο μαθημάτων IRI, το ΗΒ πρότεινε να υποβάλλονται οι SFI σε έλεγχο επαγγελματικής επάρκειας για συγκεκριμένο τύπο αεροσκάφους και για την ικανότητα πτήσης με όργανα εντός των τελευταίων 12 μηνών. SFI με αυτά τα προσόντα, ο οποίος δεν έχει παρακολουθήσει τον πλήρη κύκλο μαθημάτων IRI, δεν θα εκπαιδεύει για την αρχική έκδοση ικανότητας πτήσης με όργανα, ούτε για την επανεπικύρωση ή την ανανέωση ικανότητας πτήσης με όργανα που δεν συνδέεται με την επανεπικύρωση ή την ανανέωση ικανότητας τύπου.
      Ο Οργανισμός, αφού εξέτασε το τροποποιημένο αίτημα παρέκκλισης, κατέληξε στο συμπέρασμα ότι το ΗΒ έχει δίκιο όταν λέγει ότι τα δικαιώματα των SFI έχουν αλλάξει στο μέρος-FCL ως προς το JAR-FCL. Η νέα απαίτηση, σύμφωνα με την οποία οι SFI πρέπει να παρακολουθούν μαθήματα IRI εφόσον πρόκειται να παρέχουν εκπαίδευση πτήσης για την IR, προστέθηκε ως επιπλέον όρος διότι κρίθηκε αναγκαίο για την επέκταση των δικαιωμάτων.
      Ο Οργανισμός συμφώνησε με την εκτίμηση του ΗΒ ότι η προτεινόμενη παρέκκλιση παρέχει επίπεδο προστασίας ισοδύναμο εκείνου που επιτυγχάνεται με την εφαρμογή του μέρους-FCL, διότι δεν θα επιτρέπεται στους SFI αυτής της συγκεκριμένης ομάδας να εκπαιδεύουν για την επανεπικύρωση ή την ανανέωση γενικής IR εάν δεν έχουν παρακολουθήσει μαθήματα IRI, αλλά θα τους επιτρέπεται να εκπαιδεύουν μόνον για την επανεπικύρωση και την ανανέωση ειδικού τύπου IR.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το Ηνωμένο Βασίλειο μπορεί, κατά παρέκκλιση της FCL.905.SFI.α) του κανονισμού (ΕΕ) αριθ. 1178/2011, να επιτρέπει στους SFI να παρέχουν εκπαίδευση για την επανεπικύρωση και την ανανέωση ειδικού τύπου IR χωρίς να έχουν ολοκληρώσει την εκπαίδευση IRI.
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Ο SFI με αυτά τα προσόντα δεν θα εκπαιδεύει για την επανεπικύρωση και την ανανέωση γενικής IR χωρίς να έχει ολοκληρώσει την εκπαίδευση IRI.
      5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι όροι του σημείου 4.
      
         (1)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
   
   
      ΠΑΡΑΡΤΗΜΑ II
      
         Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά τα προνόμια των εξεταστών συνθετικής πτήσης (SFΕ)
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Η διάταξη FCL.1005.SFE.α)2 ορίζει ότι τα δικαιώματα εξεταστή συνθετικής πτήσης (SFE) σε αεροπλάνα ή αεροσκάφη με άντωση από συστήματα ισχύος ασκούνται σε πλήρη εξομοιωτή πτήσης (FFS): «[…] περιοδικούς ελέγχους ικανοτήτων για την επανεπικύρωση ή την ανανέωση ικανοτήτων IR, εφόσον ο SFE πληροί τις απαιτήσεις της FCL.1010.IRE για την αντίστοιχη εφαρμοστέα κατηγορία αεροσκαφών».
      Με επιστολή που παρέλαβε η Επιτροπή στις 27 Νοεμβρίου 2012, η κυβέρνηση του Ηνωμένου Βασιλείου (ΗΒ) κοινοποίησε στην Επιτροπή και τον EASA την πρόθεσή της να παρεκκλίνει από την FCL.1005.SFE.α)2 του κανονισμού (ΕΕ) αριθ. 1178/2011 (κανονισμός για το ιπτάμενο προσωπικό), με βάση το άρθρο 14 παράγραφος 6 του κανονισμού (ΕΚ) αριθ. 216/2008 (βασικός κανονισμός).
      Το ΗΒ πρότεινε να δημιουργηθεί νέα κατηγορία SFE οι οποίοι θα έχουν το δικαίωμα να διενεργούν εξετάσεις για την επανεπικύρωση και την ανανέωση IR όταν συνδέεται με ικανότητα τύπου, με διαχωρισμό της απαίτησης για την IRI/IRE από άλλες απαιτήσεις για τους SFE και με τον περιορισμό των δικαιωμάτων για την επανεπικύρωση ή την ανανέωση ικανότητας τύπου, συμπεριλαμβανομένου του ειδικού τύπου IR.
      2.   ΑΞΙΟΛΟΓΗΣΗ ΤΟΥ ΑΙΤΗΜΑΤΟΣ
      2.1.   Ανάγκη
      
      Σήμερα δεν υπάρχουν αρκετά εγκεκριμένα μαθήματα για να επιτραπεί σε μελλοντικούς SFE να αποκτήσουν τα απαραίτητα προσόντα. Το ΗΒ τόνισε ότι η απαίτηση αυτή θα δημιουργήσει άσκοπο φόρτο διότι, όπως ανέφερε, δεν υπάρχει κατάλληλα εκπαιδευμένο δυναμικό. Η έλλειψη αυτή μπορεί να αντιμετωπισθεί εάν επιτραπεί στους SFΕ που δεν πληρούν τις απαιτήσεις για την IRΕ να διενεργούν εξετάσεις επαγγελματικής επάρκειας για την επανεπικύρωση και την ανανέωση ειδικού τύπου IR. Ο Οργανισμός έκρινε ότι το ΗΒ προσεκόμισε αρκετές αποδείξεις ότι χρειάζεται παρέκκλιση από τις απαιτήσεις της FCL.1005.SFE.
      2.2.   Ισοδυναμία του επιπέδου προστασίας
      
      Το ΗΒ αιτιολόγησε τη σκοπούμενη παρέκκλιση παραπέμποντας στην ισοδύναμη απαίτηση JAR-FCL και εντοπίζοντας αλλαγή όσον αφορά τα δικαιώματα αυτής της κατηγορίας εξεταστών και τους όρους που πρέπει να πληροί ο υποψήφιος. Το ΗΒ τόνισε ότι με βάση το σύστημα JAR πολλές εθνικές αρχές έχουν επιτρέψει στους εξεταστές συνθετικής πτήσης (SFE) να διενεργούν εξετάσεις για την επανεπικύρωση ή την ανανέωση των δικαιωμάτων πτήσης με όργανα που συνδέονται με την ικανότητα τύπου· όπως η επανεπικύρωση ή η ανανέωση ικανότητας τύπου σε συνδυασμό με την ικανότητα ειδικού τύπου με όργανα (IR). Στους SFE δεν επιτρεπόταν να διενεργούν εξετάσεις για τη γενική IR μη ειδικού τύπου ή για την αρχική χορήγηση δικαιωμάτων ειδικού τύπου IR.
      Το ΗΒ επεσήμανε επίσης ότι, βάσει των αυξημένων δικαιωμάτων των SFE, σύμφωνα με το μέρος-FCL απαιτείται από τους SFE να συμμορφώνονται προς τις εφαρμοστέες απαιτήσεις για εξεταστή ικανότητας πτήσης με όργανα (IRE), μεταξύ των οποίων είναι και η απαίτηση να είναι ο SFE κάτοχος πιστοποιητικού εκπαιδευτή ικανότητας πτήσης (IRI). Σύμφωνα με τη διατύπωση του μέρους-FCL, η απαίτηση αυτή είναι μια γενική απαίτηση η οποία εφαρμόζεται για όλα τα δικαιώματα εξέτασης των SFΕ όσον αφορά την ικανότητα IR. Εφαρμόζεται για τα δικαιώματα για την επανεπικύρωση και την ανανέωση ειδικού τύπου IR, όπως και για τα νέα δικαιώματα εξέτασης για την αρχική χορήγηση IR.
      Το ΗΒ υπογράμμισε ότι με τη σκοπούμενη παρέκκλιση διατηρείται ισοδύναμο επίπεδο προστασίας, διότι η εν λόγω παρέκκλιση αποκαθιστά το πρότυπο JAR-FCL.
      Ο Οργανισμός, αφού εξέτασε το αίτημα παρέκκλισης, κατέληξε στο συμπέρασμα ότι το ΗΒ έχει δίκιο όταν λέγει ότι η απαίτηση FCL.1005.SFE όντως δεν περιέχει δικαίωμα του SFE να διενεργεί εξέταση των προσόντων για την αρχική έκδοση IR σε πλήρη εξομοιωτή πτήσης (FFS) και περιορίζεται στην επανεπικύρωση και την ανανέωση ειδικού τύπου IR [βλέπε σημείο α)2]. Επιπλέον, το ΗΒ ανέφερε ορθά ότι με βάση την JAR-FCL επιτρεπόταν το δικαίωμα του SFE να διενεργεί ελέγχους επαγγελματικής επάρκειας για την επανεπικύρωση και την ανανέωση IR. Το ΗΒ είχε επίσης δίκιο ότι με βάση την JAR-FCL δεν υπήρχε απαίτηση να πληροί ο SFE και τις απαιτήσεις IRE/IRI. Είναι ορθό ότι τα δικαιώματα του SFE έχουν αλλάξει ως προς την JAR-FCL.
      Για να περιληφθεί το δικαίωμα εξέτασης για την επανεπικύρωση και την ανανέωση συνδυασμένης ικανότητας τύπου και IR χωρίς συμμόρφωση προς τις απαιτήσεις για IRE, το ΗΒ πρότεινε να υποβάλλεται ο SFE σε έλεγχο επαγγελματικής επάρκειας για τον συγκεκριμένο τύπο αεροσκάφους και για την ικανότητα πτήσης με όργανα εντός των τελευταίων 12 μηνών. Ο SFΕ με αυτά τα προσόντα δεν θα διενεργεί εξέταση για την αρχική έκδοση οιασδήποτε ικανότητας πτήσης με όργανα, ούτε για την επανεπικύρωση ή την ανανέωση ικανότητας πτήσης με όργανα που δεν συνδέεται με την επανεπικύρωση ή την ανανέωση ικανότητας τύπου.
      Ο Οργανισμός συμφώνησε με την εκτίμηση του ΗΒ ότι η προτεινόμενη παρέκκλιση παρέχει επίπεδο προστασίας ισοδύναμο εκείνου που επιτυγχάνεται με την εφαρμογή του μέρους-FCL, διότι δεν θα επιτρέπεται στους SFΕ της συγκεκριμένης ομάδας να εκπαιδεύουν για την επανεπικύρωση ή την ανανέωση IR εάν δεν έχουν παρακολουθήσει μαθήματα IRI, αλλά θα τους επιτρέπεται να διενεργούν εξέταση για την επανεπικύρωση και την ανανέωση ειδικού τύπου IR.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το Ηνωμένο Βασίλειο μπορεί, κατά παρέκκλιση της FCL.1005.SFE.α)2 του κανονισμού (ΕΕ) αριθ. 1178/2011, να επιτρέπει στους SFE να διενεργούν ελέγχους επαγγελματικής επάρκειας για την επανεπικύρωση και την ανανέωση ειδικού τύπου IR χωρίς να έχουν συμμορφωθεί προς τις εφαρμοστέες απαιτήσεις για εξεταστή ικανότητας πτήσης με όργανα (IRE), μεταξύ των οποίων είναι και η απαίτηση να είναι ο SFE κάτοχος πιστοποιητικού εκπαιδευτή ικανότητας πτήσης (IRI).
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Ο SFΕ με αυτά τα προσόντα δεν θα διενεργεί εξέταση για την αρχική έκδοση οιασδήποτε ικανότητας πτήσης με όργανα, ούτε για την επανεπικύρωση ή την ανανέωση ικανότητας πτήσης με όργανα που δεν συνδέεται με την επανεπικύρωση ή την ανανέωση ικανότητας τύπου.
      5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι όροι του σημείου 4.
   
   
      ΠΑΡΑΡΤΗΜΑ III
      
         Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά τα περιορισμένα δικαιώματα των εκπαιδευτών συνθετικής πτήσης (SFI) και τα μέσα άρσης αυτών των περιορισμών
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Η διάταξη FCL.910.SFI.β) ορίζει ότι, για την επέκταση των δικαιωμάτων των SFI σε εξομοιωτές πρόσθετων τύπων αεροσκαφών, ο SFI πρέπει να εξετασθεί από εξεταστή ικανότητας τύπου (TRE). Το μέρος-FCL δεν επιτρέπει σε SFE που έχει τα προσόντα για τον τύπο να διενεργεί εξέταση για την προσθήκη τύπου στα δικαιώματα του SFI.
      Με επιστολή που παρέλαβε η Επιτροπή στις 27 Νοεμβρίου 2012, η κυβέρνηση του Ηνωμένου Βασιλείου (ΗΒ) κοινοποίησε στην Επιτροπή και τον EASA την πρόθεσή της να παρεκκλίνει από την FCL.910.SFI.β) του κανονισμού (ΕΕ) αριθ. 1178/2011 (κανονισμός για το ιπτάμενο προσωπικό), με βάση το άρθρο 14 παράγραφος 6 του κανονισμού (ΕΚ) αριθ. 216/2008 (βασικός κανονισμός).
      Το ΗΒ ζήτησε την παρέκκλιση αυτή ώστε να επιτρέπεται στον SFE όχι μόνον να διενεργεί εξετάσεις για την αρχική έκδοση του πιστοποιητικού SFI αλλά και για την επέκταση των δικαιωμάτων ώστε να επιτρέπεται στον SFE να εξετάζει SFI για οιοδήποτε πρόσθετο τύπο.
      2.   ΑΞΙΟΛΟΓΗΣΗ ΤΟΥ ΑΙΤΗΜΑΤΟΣ
      2.1.   Ανάγκη
      
      Είναι αναγκαίο να επιτρέπεται στον SFE όχι μόνον να διενεργεί εξετάσεις για την αρχική έκδοση του πιστοποιητικού SFI αλλά και για την επέκταση των δικαιωμάτων, ώστε να επιτρέπεται στον SFE να εξετάζει SFI για οιονδήποτε πρόσθετο τύπο, διότι ειδάλλως δημιουργείται άσκοπος φόρτος στον κλάδο λόγω έλλειψης ειδικευμένου προσωπικού. Ο Οργανισμός συμφώνησε με την αιτιολόγηση του ΗΒ για την ανάγκη χορήγησης της παρέκκλισης αυτής.
      2.2.   Ισοδυναμία του επιπέδου προστασίας
      
      Το ΗΒ αιτιολόγησε τη σκοπούμενη παρέκκλιση αναφέροντας ότι δεν θα υπάρξει δυσμενής επίπτωση στο επίπεδο προστασίας εξαιτίας της εν λόγω επέκτασης των δικαιωμάτων.
      Μετά από εξέταση που διενήργησε, ο Οργανισμός συμφώνησε με την εκτίμηση του ΗΒ ότι η προτεινόμενη παρέκκλιση παρέχει ισοδύναμο επίπεδο προστασίας, διότι το μέρος-FCL επιτρέπει στον SFE να εξετάζει SFI για τύπο αεροσκάφους που περιλαμβάνεται στην αρχική έκδοση του πιστοποιητικού του SFI.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το ΗΒ μπορεί να παρεκκλίνει από την FCL.910.SFI.β) του κανονισμού (ΕΕ) αριθ. 1178/2011, ώστε να επιτρέπεται στον SFE όχι μόνον να διενεργεί εξετάσεις για την αρχική έκδοση του πιστοποιητικού SFI αλλά και για την επέκταση των δικαιωμάτων ώστε να επιτρέπεται στον SFE να εξετάζει SFI για πρόσθετο τύπο.
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Τα δικαιώματα του SFI μπορούν να επεκταθούν σε άλλες εκπαιδευτικές συσκευές προσομοίωσης πτήσης (FSTD) για άλλους τύπους αεροσκαφών της ιδίας κατηγορίας, όταν ο κάτοχος:
      
                  —
               
               
                  έχει ολοκληρώσει ικανοποιητικά το περιεχόμενο περί προσομοιωτών του σχετικού κύκλου μαθημάτων ικανότητας τύπου, και
               
            
                  —
               
               
                  έχει διενεργήσει στο πλαίσιο πλήρους κύκλου μαθημάτων ικανότητας τύπου πτητική εκπαίδευση τουλάχιστον 3 ωρών για τα καθήκοντα SFI στον εφαρμοστέο τύπο, υπό την επίβλεψη TRE ή SFE που διαθέτει τα προσόντα για αυτό τον σκοπό και με ικανοποιητικό τρόπο για αυτόν.
               
            5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι όροι του σημείου 4.
   
   
      ΠΑΡΑΡΤΗΜΑ IV
      
         Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά τα δικαιώματα και τις προϋποθέσεις του εκπαιδευτή συνθετικής πτήσης (SFI)
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Η διάταξη FCL.905.SFI του παραρτήματος I του κανονισμού (ΕΕ) αριθ. 1178/2011 ορίζει τα δικαιώματα του εκπαιδευτή συνθετικής πτήσης (SFI) και δεν επιτρέπει σε SFI να εκπαιδεύει υποψηφίους για το πιστοποιητικό SFI. Το μέρος-FCL παρέχει το δικαίωμα παροχής αυτής της εκπαίδευσης μόνον στους κατόχους πιστοποιητικού εκπαιδευτή ικανότητας τύπου (TRI), με την προϋπόθεση ότι έχουν τουλάχιστον τριετή πείρα, όπως ορίζει η TRI [FCL.905.TRI.β)].
      Με την επιστολή της 27ης Νοεμβρίου 2012, η κυβέρνηση του Ηνωμένου Βασιλείου (ΗΒ) κοινοποίησε στην Επιτροπή και τον EASA την πρόθεσή της να παρεκκλίνει από την εν λόγω διάταξη του κανονισμού (ΕΕ) αριθ. 1178/2011 (κανονισμός για το ιπτάμενο προσωπικό), με βάση το άρθρο 14 παράγραφος 6 του κανονισμού (ΕΚ) αριθ. 216/2008.
      Το ΗΒ πρότεινε να χορηγηθεί στους κατόχους πιστοποιητικού SFI το δικαίωμα να παρέχουν εκπαίδευση σε υποψηφίους πιστοποιητικού SFI χωρίς να πληρούν την απαίτηση για τριετή πείρα ως TRI.
      2.   ΑΞΙΟΛΟΓΗΣΗ ΤΩΝ ΑΙΤΗΣΕΩΝ
      2.1.   Ανάγκη
      
      Το ΗΒ πληροφόρησε ότι ερμήνευσε την JAR-FCL στο παρελθόν με τρόπο που να επιτρέπεται στους SFI να ενεργούν ως εκπαιδευτές για μαθήματα SFI, εφόσον έχουν παρακολουθήσει ειδικά μαθήματα για εκπαιδευτές μετά από αξιολόγηση επαγγελματικής επάρκειας. Το ΗΒ περιέγραψε στη συνέχεια ότι, με την εφαρμογή του μέρους-FCL και την εισαγωγή σαφέστερης διατύπωσης του δικαιώματος διδασκαλίας υποψηφίων για SFI, το πιστοποιητικό χορηγείται μόνον σε εκπαιδευτή ικανότητας τύπου (TRI) με τριετή πείρα ως TRI. Στο ΗΒ πολλοί SFI που έχουν πιστοποιηθεί από το ΗΒ και εργάζονται ως εκπαιδευτές υποψηφίων πιστοποιητικού SFI δεν μπορούν να συμμορφωθούν προς την απαίτηση της τριετούς πείρας ως TRI. Συνεπώς, δεν θα τους είναι δυνατόν να συνεχίσουν να είναι εκπαιδευτές μαθημάτων για SFI. Το ΗΒ διευκρίνισε επίσης ότι πολλοί από τους υπάρχοντες SFI δεν θα μπορούν να εκπληρώσουν τις απαιτήσεις για TRI για ιατρικούς λόγους.
      Το ΗΒ κατέληξε στο συμπέρασμα, με βάση αξιολόγηση της επικρατούσας κατάστασης, ότι ο αριθμός των TRI είναι ανεπαρκής για να εκπαιδεύσουν αρκετούς υποψηφίους για πιστοποιητικό SFI και να ανταποκριθούν στις εκπαιδευτικές ανάγκες του κλάδου. Ως εκ τούτου, θα υπάρξει έλλειψη ειδικευμένων εκπαιδευτών για να παρέχουν την εκπαίδευση αυτή, η οποία θα δημιουργήσει σοβαρή διαταραχή στην εκπαίδευση χειριστών, ιδίως στα ιδιωτικά/εταιρικά αεροσκάφη. Είναι επομένως αναγκαίο να χορηγηθεί το δικαίωμα σε SFI που δεν πληροί την απαίτηση της ελάχιστης τριετούς πείρας ως TRI να παρέχει εκπαίδευση σε υποψηφίους SFI. Ο Οργανισμός συμφώνησε με την αιτιολόγηση του ΗΒ για την ανάγκη χορήγησης της παρέκκλισης αυτής.
      2.2.   Ισοδυναμία του επιπέδου προστασίας
      
      Επιπλέον, το ΗΒ εντόπισε ανακολουθία στο μέρος-FCL διότι ο εξεταστής συνθετικής πτήσης (SFE), ο οποίος πρέπει να είναι κάτοχος πιστοποιητικού SFI, θα έχει το δικαίωμα να διενεργεί αξιολογήσεις επαγγελματικής επάρκειας για την έκδοση, την επανεπικύρωση ή την ανανέωση πιστοποιητικού SFI, αλλά, ταυτόχρονα, δεν θα του επιτρέπεται να εκπαιδεύει αυτούς τους SFI. Το γεγονός ότι κάποιος SFE, ο οποίος είναι και SFI, δεν μπορεί να εκπαιδεύσει χειριστή SFI αλλά μπορεί να εξετάσει τον SFI, συνιστά ανακολουθία στο μέρος-FCL, διότι όλοι οι εξεταστές με βάση το σύστημα του μέρους-FCL έχουν το δικαίωμα να εκπαιδεύουν για τα πιστοποιητικά, τις ικανότητες και τις άδειες για τις οποίες έχουν εξουσιοδοτηθεί να διενεργούν εξετάσεις.
      Το μέρος-FCL αντιστοιχεί στο σύστημα JAR-FCL εφόσον την εκπαίδευση υποψηφίων για πιστοποιητικό υποτίθεται ότι αναλαμβάνει μόνον TRI. Αφού εξέτασε τους τρόπους με τους οποίους το ΗΒ προτίθεται να εξειδικεύει τους SFI σε αυτή την εργασία, ο Οργανισμός συμφώνησε με την εκτίμηση του ΗΒ ότι με τη σκοπούμενη παρέκκλιση επιτυγχάνεται επίπεδο προστασίας ισοδύναμο εκείνου κατ’ εφαρμογή του μέρους-FCL, ειδικά με τις πρόσθετες απαιτήσεις εκπαίδευσης και ελέγχου που προτείνει το ΗΒ.
      Πρέπει να επισημανθεί πάντως ότι το ΗΒ προβλέπει αυτά τα ειδικά μαθήματα εκπαιδευτή και για τους TRI που επιθυμούν να παρέχουν αυτή την εκπαίδευση. Επειδή το μέρος-FCL παρέχει ήδη το δικαίωμα αυτό για τους TRI που επιθυμούν να εκπαιδεύουν για πιστοποιητικό SFI εφόσον πληρούν την απαίτηση της τριετούς πείρας ως ειδικοί εκπαιδευτές, δεν απαιτείται ένα τέτοιο ειδικό μάθημα για τον TRI. Τα μαθήματα αυτά πρέπει επομένως να παραδίδονται μόνον σε SFI.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το ΗΒ μπορεί, κατά παρέκκλιση από την FCL.905.SFI, να χορηγεί στους SFI που δεν πληρούν την απαίτηση της ελάχιστης τριετούς πείρας ως TRI το δικαίωμα να παρέχουν εκπαίδευση σε υποψηφίους SFI.
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Οι SFI με τριετή πείρα εκπαίδευσης ως SFI θα παρακολουθούν διήμερη ειδική εκπαίδευση από εκπαιδευτή SFI για να αποκτήσουν τα προσόντα εκπαιδευτή και θα υποβάλλονται σε αξιολόγηση επαγγελματικής επάρκειας.
      5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι συνημμένοι όροι.
   
   
      ΠΑΡΑΡΤΗΜΑ V
      
         Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά την επανεπικύρωση και την ανανέωση ικανότητας πτήσης με όργανα (IR)
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Η διάταξη FCL.625.γ) και δ) του παραρτήματος I (μέρος-FCL) του κανονισμού (ΕΕ) αριθ. 1178/2011 της Επιτροπής έχει ως εξής:
      
         γ)   Ανανέωση. Αν μια ικανότητα IR έχει λήξει, προκειμένου οι αιτούντες να ασκήσουν τα δικαιώματά τους:
         
                     1.
                  
                  
                     επανεκπαιδεύονται σε εγκεκριμένο οργανισμό εκπαίδευσης (ΕΟΕ) ώστε να επιτύχουν το επίπεδο ικανότητας που απαιτείται για την επιτυχή ολοκλήρωση του σκέλους της δοκιμασίας δεξιοτήτων που αφορά τα όργανα σύμφωνα με το προσάρτημα 9 του παρόντος μέρους, και
                  
               
                     2.
                  
                  
                     ολοκληρώνουν περιοδικό έλεγχο ικανοτήτων σύμφωνα με το προσάρτημα 9 του παρόντος μέρους στη σχετική κατηγορία αεροσκαφών.
                  
               δ)   Αν η ικανότητα IR δεν έχει επανεπικυρωθεί ή ανανεωθεί εντός των 7 προηγούμενων ετών, ο κάτοχός της ολοκληρώνει επιτυχώς εκ νέου την εξέταση θεωρητικών γνώσεων και τη δοκιμασία δεξιοτήτων της ικανότητας IR.».
      
      Με την επιστολή της 18ης Μαρτίου 2013, η κυβέρνηση του Ηνωμένου Βασιλείου (ΗΒ) κοινοποίησε στην Επιτροπή και τον EASA την πρόθεσή της να παρεκκλίνει από την εν λόγω διάταξη του κανονισμού (ΕΕ) αριθ. 1178/2011 με βάση το άρθρο 14 παράγραφος 6 του κανονισμού (ΕΚ) αριθ. 216/2008.
      2.   ΑΞΙΟΛΟΓΗΣΗ ΤΟΥ ΑΙΤΗΜΑΤΟΣ
      2.1.   Ανάγκη
      
      Είναι αναγκαίο να επιτραπεί στους κατόχους αδειών που έχουν εκδοθεί σύμφωνα με το μέρος-FCL, το οποίο αντιστοιχεί στην IR του ΔΟΠΑ για κατόχους αδείας τρίτης χώρας, να διατηρήσουν τα δικαιώματά τους χωρίς να χρειάζεται να υποβληθούν και πάλι σε εξετάσεις θεωρητικών γνώσεων. Ο κανονισμός για το ιπτάμενο προσωπικό δεν πραγματεύεται την περίπτωση αυτή, η οποία δημιουργεί άσκοπο φόρτο στους κατόχους αδειών.
      2.2.   Ισοδυναμία του επιπέδου προστασίας
      
      Το ΗΒ πιστεύει ότι οι απαιτήσεις της FCL.625.δ) είχαν τεθεί για την περίπτωση που κάτοχος αδείας παύει επί 7 έτη να πετάει με βάση τους κανόνες πτήσης με όργανα (IFR). Στον κανόνα δεν λαμβάνεται υπόψη το ενδεχόμενο ο κάτοχος της αδείας να πετάει με IFR με τη χρήση πιστοποιητικού IR, το οποίο απέκτησε σε τρίτη χώρα κατά την επταετή περίοδο και ανανέωσε μέσα σε αυτό το διάστημα και άρα είναι έγκυρο.
      Ο Οργανισμός, αφού εξέτασε το αίτημα παρέκκλισης, συμφώνησε με το ΗΒ ότι είναι δυσανάλογο να απαιτείται από χειριστή, ο οποίος διαθέτει ισχύον, ή πρόσφατα λήξαν, πιστοποιητικό IR αντίστοιχο με εκείνο του παραρτήματος 1 του ΔΟΠΑ που έχει εκδοθεί από τρίτη χώρα, να επαναλάβει τις εξετάσεις θεωρητικών γνώσεων για να ανανεώσει το ευρωπαϊκό πιστοποιητικό IR που έληξε πριν από περισσότερο από 7 έτη· δηλαδή δεν είναι σκόπιμο να εφαρμόζονται οι ίδιες απαιτήσεις για χειριστή με πρόσφατη πείρα στους IFR με εκείνες για χειριστή που δεν έχει πετάξει με ΙFR για περισσότερο από 7 έτη.
      Ο Οργανισμός συμφωνεί με την αιτιολόγηση του ΗΒ. Στον κανόνα δεν λαμβάνεται υπόψη το ενδεχόμενο ο κάτοχος της αδείας να πετάει με IFR με τη χρήση πιστοποιητικού IR που απέκτησε σε τρίτη χώρα κατά την επταετή περίοδο και ανανέωσε σε αυτό το διάστημα, το οποίο επομένως είναι έγκυρο. Η σκοπούμενη παρέκκλιση θα αφορά τους κατόχους αδειών σύμφωνα με το μέρος-FCL που περιλαμβάνουν IR σύμφωνη με τον ΔΟΠΑ. Εάν οι χειριστές αυτοί παύσουν να πετούν με αυτήν άδεια αλλά συνεχίσουν να πετούν με άδεια τρίτης χώρας που περιλαμβάνει IR βάσει του ΔΟΠΑ και ζητήσουν στη συνέχεια να ανανεώσουν την IR στην ευρωπαϊκή τους άδεια, θα είναι υποχρεωμένοι να πληρούν μόνον τα κριτήρια επανεπικύρωσης της FCL.625.β) με βάση ισχύουσα και έγκυρη IR τρίτης χώρας. Αυτό σημαίνει ότι ο κάτοχος ικανότητας πρέπει να υποβληθεί σε έλεγχο επαγγελματικής επάρκειας, αλλά δεν θα απαιτείται να παρακολουθήσει εκπαίδευση ή να υποβληθεί σε εξετάσεις θεωρητικών γνώσεων. Σε περίπτωση που χειριστής είναι κάτοχος IR τρίτης χώρας μη έγκυρης αλλά επανεπικυρωμένης ή ανανεωθείσας εντός των προηγούμενων 7 ετών, ο κάτοχος ικανότητας πρέπει να συμμορφωθεί με τις απαιτήσεις ανανέωσης της FCL.625.γ), αλλά δεν θα απαιτείται να υποβληθεί σε εξετάσεις θεωρητικών γνώσεων. Ο Οργανισμός κρίνει ότι το παρεχόμενο επίπεδο προστασίας είναι ισοδύναμο με εκείνο του μέρους-FCL.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το ΗΒ μπορεί, κατά παρέκκλιση από τη διάταξη FCL.625.γ) και δ) του παραρτήματος I (μέρος-FCL) του κανονισμού (ΕΕ) αριθ. 1178/2011, να επιτρέπει στους κατόχους αδειών που έχουν εκδοθεί σύμφωνα με το μέρος-FCL να διατηρήσουν τα δικαιώματά τους ως προς την IR που κατέχουν με άδεια τρίτης χώρας χωρίς να χρειάζεται να υποβληθούν σε εξετάσεις θεωρητικών γνώσεων.
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η παρέκκλιση αυτή εφαρμόζεται για τους κατόχους αδειών που έχουν εκδοθεί σύμφωνα με το μέρος-FCL, με την προϋπόθεση ότι η IR που κατέχουν με άδεια τρίτης χώρας ανταποκρίνεται σε IR του ΔΟΠΑ.
      5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι όροι του σημείου 4.
   
   
      ΠΑΡΑΡΤΗΜΑ VI
      
         Παρέκκλιση της Σουηδίας από τον κανονισμό (ΕΕ) αριθ. 748/2012 της Επιτροπής
          (1)
         όσον αφορά τις κείμενες διατάξεις για την έκδοση πιστοποιητικών αξιοπλοΐας εισαγόμενων αεροσκαφών
      
      1.   ΠΕΡΙΓΡΑΦΗ ΤΟΥ ΑΙΤΗΜΑΤΟΣ
      Σύμφωνα με το σημείο 21A.174.β)3.ii) του παραρτήματος I (μέρος 21) του κανονισμού (ΕΕ) αριθ. 748/2012, κάθε αίτηση για πιστοποιητικό αξιοπλοΐας αεροσκάφους που εισάγεται από τρίτη χώρα πρέπει να περιλαμβάνει δήλωση της αρμόδιας αρχής του κράτους όπου είναι ή ήταν νηολογημένο το αεροσκάφος για την κατάσταση αξιοπλοΐας του αεροσκάφους νηολογίου της κατά τη στιγμή της μεταβίβασής του.
      Με επιστολή της 24ης Ιανουαρίου 2011, η Σουηδική Υπηρεσία Μεταφορών κοινοποίησε στην Επιτροπή και τον EASA την πρόθεσή της να παρεκκλίνει από τις διατάξεις του κανονισμού (ΕΚ) αριθ. 1702/2003 της Επιτροπής (2) [ο οποίος καταργήθηκε με τον κανονισμό (ΕΕ) αριθ. 748/2012] και να μην εφαρμόζει την απαίτηση για τέτοια δήλωση.
      2.   ΑΞΙΟΛΟΓΗΣΗ ΤΟΥ ΑΙΤΗΜΑΤΟΣ
      2.1.   Ανάγκη
      
      Η Σουηδία διαπίστωσε ότι χρειάζεται παρέκκλιση από τον κανόνα αυτόν, διότι σε ορισμένες περιπτώσεις τέτοια δήλωση δεν διατίθεται και δεν είναι δυνατόν να ληφθεί.
      2.2.   Ισοδυναμία του επιπέδου προστασίας
      
      Η απαίτηση δήλωσης από την αρμόδια αρχή του κράτους όπου είναι ή ήταν νηολογημένο το αεροσκάφος για την κατάσταση αξιοπλοΐας του αεροσκάφους κατά τη στιγμή της μεταβίβασής του όταν εισάγεται αεροσκάφος σε χώρα του EASA επιτρέπει στο κράτος εισαγωγής να εξακριβώνει ότι το αεροσκάφος ανταποκρίνεται σε σχεδιασμό τύπου εγκεκριμένο με βάση πιστοποιητικό τύπου του EASA, ότι οιοδήποτε συμπληρωματικό πιστοποιητικό τύπου, αλλαγή ή επισκευή έχει εγκριθεί σύμφωνα με το παράρτημα I (μέρος 21) του κανονισμού (ΕΕ) αριθ. 748/2012, και ότι έχουν εφαρμοσθεί οι ισχύουσες οδηγίες περί αξιοπλοΐας.
      Το μέτρο που προτείνει η κυβέρνηση της Σουηδίας να μην εφαρμόσει την απαίτηση για τη δήλωση αυτή επιτρέπει επίπεδο προστασίας ισοδύναμο εκείνου που προδιαγράφουν οι εκτελεστικοί κανόνες του παραρτήματος I (μέρος 21) του κανονισμού (ΕΕ) αριθ. 748/2012 για τα έγγραφα που είναι αναγκαία για την έκδοση πιστοποιητικού αξιοπλοΐας μεταχειρισμένου αεροσκάφους το οποίο εισάγεται από χώρα μη μέλος της ΕΕ, με την προϋπόθεση ότι επιτυγχάνεται με άλλα μέσα η απαιτούμενη ασφάλεια. Τα μέσα αυτά περιγράφονται στο σημείο 4.
      3.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Η Σουηδία μπορεί να δέχεται αιτήσεις για πιστοποιητικό αξιοπλοΐας για αεροσκάφος εισαγόμενο από τρίτη χώρα χωρίς δήλωση της αρμόδιας αρχής του κράτους όπου είναι ή ήταν νηολογημένο το αεροσκάφος για την κατάσταση αξιοπλοΐας αεροσκάφους του νηολογίου της κατά τη στιγμή της μεταβίβασής του.
      Η παρέκκλιση αυτή θα ισχύσει μέχρι να εγκριθεί και να αρχίσει να ισχύει τροπολογία για την επίλυση του θέματος, στο πλαίσιο της εργασίας έκδοσης κανόνων RMT.0020 του υποτμήματος H (πιστοποιητικό αξιοπλοΐας και περιορισμένο πιστοποιητικό αξιοπλοΐας) του παραρτήματος I (μέρος 21) του κανονισμού (ΕΕ) αριθ. 748/2012.
      4.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η αρμόδια αρχή θα εξετάσει το έγγραφο του αεροσκάφους και θα επιθεωρήσει το αεροσκάφος για να ελέγξει ότι:
      
                  —
               
               
                  τα ιστορικά αρχεία του αεροσκάφους είναι πλήρη και αρκούν για να διαπιστωθεί το πρότυπο κατασκευής και μετασκευής·
               
            
                  —
               
               
                  το αεροσκάφος κατασκευάσθηκε σύμφωνα με τον σχεδιασμό τύπου στον οποίο βασίσθηκε το πιστοποιητικό τύπου του EASA. Προς τον σκοπό αυτό, τα ιστορικά αρχεία περιέχουν αντίγραφο του πρώτου πιστοποιητικού αξιοπλοΐας ή του πιστοποιητικού εξαγωγής που εκδόθηκε για το αεροσκάφος. Εναλλακτικά, ο αιτών πιστοποιητικό αξιοπλοΐας μπορεί να λάβει από τον κάτοχο του πιστοποιητικού τύπου δήλωση της κατάστασης κατασκευής εγκεκριμένη από το κράτος σχεδιασμού·
               
            
                  —
               
               
                  το αεροσκάφος ανταποκρίνεται σε σχεδιασμό τύπου εγκεκριμένο βάσει πιστοποιητικού τύπου·
               
            
                  —
               
               
                  τυχόν συμπληρωματικό πιστοποιητικό τύπου, αλλαγή ή επισκευή εγκρίνεται σύμφωνα με το παράρτημα I (μέρος 21) του κανονισμού (ΕΕ) αριθ. 748/2012·
               
            
                  —
               
               
                  έχουν εφαρμοσθεί οι ισχύουσες οδηγίες περί αξιοπλοΐας.
               
            Τέλος, η αρμόδια αρχή αποφασίζει ότι τα αποτελέσματα των ερευνών της συμφωνούν με τα αποτελέσματα των ερευνών του οργανισμού που προέβη στον έλεγχο αξιοπλοΐας σύμφωνα με το παράρτημα I (μέρος ΙΓ) του κανονισμού (ΕΚ) αριθ. 2042/2003 της Επιτροπής (3).
      5.   ΔΥΝΑΤΟΤΗΤΑ ΓΕΝΙΚΗΣ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ
      Την παρέκκλιση αυτή μπορούν να εφαρμόσουν όλα τα κράτη μέλη, με την προϋπόθεση ότι πληρούνται οι όροι του σημείου 4.
      
         (1)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
      
         (2)  Κανονισμός (ΕΚ) αριθ. 1702/2003 της Επιτροπής, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 243 της 27.9.2003, σ. 6).
      
         (3)  Κανονισμός (ΕΚ) αριθ. 2042/2003 της Επιτροπής, της 20ής Νοεμβρίου 2003, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 315 της 28.11.2003, σ. 1).